প্ৰাপ্তবয়স্ক শিক্ষাৰ গুৰুত্ব আৰু উপযোগিতাৰ প্ৰতি লক্ষ্য ৰাখি জিলা শিক্ষা আৰু প্ৰশিক্ষণ প্ৰতিষ্ঠান, ডিব্ৰুগড়ৰ জিলা সমল গোটৰ (DRU) উদ্যোগত তথা চাবুৱাস্থিত খাৰজান চাহ বাগিছাৰ প্ৰশাসনৰ সহযোগত বাগিছাখনৰ পাটোৱাৰী লাইনত এক শৈক্ষিক জৰীপ চলোৱা হয়। ২০২০ চনৰ ডিচেম্বৰ মাহৰ ৯ তাৰিখে সম্পন্ন হোৱা এই জৰীপ কাৰ্যত প্ৰতিষ্ঠানৰ ডি.এল.এড আৰু বি.এডৰ ৭০ জন প্ৰশিক্ষাৰ্থীয়ে অংশগ্ৰহণ কৰে। ২০ টা প্ৰশ্ন সম্বলিত প্ৰশ্নাৱলীৰ (Questionnaire) সহায়ত ৫০ টা পৰিয়ালৰ মাজত সম্পন্ন হোৱা এই জৰীপৰ পাছত প্ৰায় ৪৫ জন লোকে প্ৰাপ্তবয়স্ক শিক্ষা গ্ৰহণৰ বাবে আগ্ৰহ প্ৰকাশ কৰে। তেওঁলোকৰ আগ্ৰহক সাৰথি কৰি ২০২১ চনৰ ৩ ফেব্ৰুৱাৰী তাৰিখে খাৰজান বাগিছা প্ৰাথমিক বিদ্যালয়ত এটা প্ৰাপ্তবয়স্ক সাক্ষৰতা কেন্দ্ৰ স্থাপন কৰা হয়। উক্ত দিনা অনুষ্ঠিত হোৱা সজাগতা বৈঠকত প্ৰায় ৫০ জন লোকে অংশগ্ৰহণ কৰে। বৈঠকত প্ৰতিষ্ঠানটোৰ প্ৰবক্তা ভূপেন কুমাৰ দাস, মলয় বৰুৱা, স্বৰাজ ফুকন, ৰঞ্জন বৰা, দুলেন চন্দ্ৰ গোহাঁই আৰু খাৰজান চাহ বাগিছাৰ কল্যাণ বিষয়া আৰু স্বাস্থ্য সহায়ক ক্ৰমে ফ্ৰেঙ্কি ৱাং আৰু চন্দন পাটোৱাৰী উপস্থিত থাকে। বৈঠকতে সকলোৰে সহমতত ফেব্ৰুৱাৰীৰ মাহৰ ৭ তাৰিখে খাৰজান বাগিছা প্ৰাথমিক বিদ্যালয়ত প্ৰাপ্তবয়স্ক সাক্ষৰতা কেন্দ্ৰটি আৰম্ভ কৰাৰ সিদ্ধান্ত গ্ৰহণ কৰা হয়।
প্ৰকল্পটোৰ সময়সীমা হিচাপে চাৰি মাহ নিৰ্ধাৰণ কৰা হৈছে। কেন্দ্ৰটোৰ সমল ব্যক্তিৰূপে প্ৰতিষ্ঠানটোৰ প্ৰবক্তা আৰু শিক্ষক প্ৰশিক্ষাৰ্থীসকলে সেৱা আগবঢ়াই আহিছে। শ্ৰেণীসমূহ প্ৰতি দেওবাৰে পুৱা ১০ বজাৰ পৰা দুপৰীয়া ১ বজালৈ অনুষ্ঠিত হয়। কেন্দ্ৰটিত শিক্ষা গ্ৰহণ কৰি থকা শিক্ষাৰ্থীসকলক মৌলিক সাক্ষৰতা আৰু সংখ্যাৰ জ্ঞানৰ লগতে বৃত্তিমূলক শিক্ষা, দক্ষতা বিকাশ কাৰ্যসূচী প্ৰদান কৰা হৈ আছিছে যিয়ে তেওঁলোকৰ জীৱন ধাৰণৰ মান আৰু মানসিকতা উন্নত কৰাৰ বাবে নিশ্চয়কৈ বিশেষ ভূমিকা পালন কৰিব। কেন্দ্ৰলৈ পাঠ গ্ৰহণৰ বাবে অহাৰ সময়ত প্ৰাপ্তবয়স্ক শিক্ষাৰ্থীসকলৰ সৈতে তেওঁলোকৰ সন্তান তথা নাতি-নাতিনীসকলো কেন্দ্ৰটিত উপস্থিত থকা পৰিলক্ষিত হৈছিল। সেয়েহে প্ৰতিষ্ঠানৰ শিক্ষক প্ৰশিক্ষাৰ্থী সকলৰ সহায়ত কিশোৰ-কিশোৰ সকলৰ মানসিক আৰু বৌদ্ধিক বিকাশৰ বাবে প্ৰাপ্তবয়স্ক শিক্ষাৰ সমান্তৰালভাৱে অন্য এটা শ্ৰেণীকক্ষৰ ব্যৱস্থা কৰা হৈছে। শিক্ষণ সামগ্ৰীৰ সহায়ত শিশুসকলৰ শিকণ সক্ৰিয় কৰাৰ বাবে বিভিন্ন ধৰণৰ আকৰ্ষণীয় খেল খেলোৱাৰ লগতে সুপ্ত প্ৰতিভা বিকাশৰ বাবে উত্সাহিত কৰা হৈছে।
